СЪДЪРЖАНИЕ

1. Въведение 3

2. Целеви приходи, предназначени за ЕФГЗ 3

3. Приходи от временните суми за преструктуриране (захарна промишленост) 4

4. Коментари относно временното изпълнение на бюджета на ЕФГЗ за 2011 г. 4

5. Усвояване на целевите приходи, предназначени за ЕФГЗ 10

6. Усвояване на приходите от временните суми за преструктуриране (захарна промишленост) 10

7. Усвояване на Фонда за преструктуриране на захарната промишленост 10

8. Заключения 11

ПРИЛОЖЕНИЕ 1Предварителни данни за усвояването на бюджетни кредити наЕФГЗ до 31.8.2011 г. 12

Въведение

В приложение 1 е представена реалната степен на изпълнение на бюджета за периода от 16 октомври 2010 г. до 31 август 2011 г. спрямо прогнозния профил на разходите, изготвен посредством показателя, установен въз основа на разпоредбите на член 20 от Регламент (ЕО) № 1290/2005 на Съвета[1].

Целеви приходи, предназначени за ЕФГЗ

Въз основа на разпоредбите на член 34 от Регламент (ЕО) № 1290/2005 г. на Съвета относно финансирането на Общата селскостопанска политика приходите, получени от финансови корекции във връзка с решения, взети по отношение на уравняването с оглед на съответствието от възстановявания вследствие на нередности, както и от налога в сектора на млякото и млечните продукти, се считат за целеви приходи за финансиране на разходите по линия на ЕФГЗ. В съответствие с посочените разпоредби целевите приходи могат да се използват за покриване на разходите, направени от държавите-членки по линия на ЕФГЗ. В случая, когато част от тези приходи не са усвоени, тази част ще бъде автоматично пренесена в следващата бюджетна година.[2]

Бюджетът на ЕФГЗ за 2011 г. включва както последната оценка на Комисията относно размера на бюджетните кредити, които ще бъдат необходими за финансиране на очакваните разходи в областта на пазарните мерки и преките помощи, така и оценките относно целевите приходи, които се очаква да постъпят през съответната бюджетна година и пренесените суми от целевите приходи, останали неизползвани през предходната бюджетна година. В предложението си относно сумата на кредитите за ЕФГЗ в бюджета за 2011 г. Комисията взе предвид общия очакван целеви приход и поиска бюджетни кредити за 2011 г., изчислени чрез изваждане на очакваните целеви приходи от очакваните разходи. Тогава бюджетният орган прие новия бюджет на ЕФГЗ, кредитите по който включваха очакваните целеви приходи.

Към момента на изготвянето на бюджета за 2011 година наличните целеви приходи се оценяваха от Комисията на 1 247 млн. EUR. По-специално:

- Целевите приходи, които се очакваше да бъдат генерирани в течение на бюджетната 2011 г., бяха оценени на 707 млн. EUR. От финансови корекции във връзка с уравняването по съответствие и от възстановявания вследствие на нередности се очакваха съответно 600 млн. EUR и 88 млн. EUR. Постъпленията от налога в сектора на млякото и млечните продукти се оценяваха на 19 млн. EUR.

- Сумата на целевите приходи, която се очакваше да бъде пренесена от бюджетната 2010 година в бюджетната 2011 година, беше оценена на 540 млн. EUR.

В бюджета за 2011 г. Комисията разпредели този приход от 1 247 млн. EUR по две схеми. По-специално:

- 500 млн. EUR са разпределени по оперативните фондове за организациите на производителите в сектора на плодовете и зеленчуците, а

- 747 млн. EUR — по схемата за единно плащане.

За тези две схеми бюджетният орган окончателно гласува кредити съответно в размер на 292 млн. EUR и 30 389 млн. EUR съгласно предложението на Комисията. Сумата на гласуваните кредити и на гореспоменатите целеви приходи съответства на общата оценка на потребностите от кредити от 792 млн. EUR за оперативните фондове за организациите на производителите в сектора на плодовете и зеленчуците и от 31 136 млн. EUR за схемата за единно плащане.

В приложението, в което се представят предварителни данни за изпълнението на бюджета за 2011 г. за периода до 31 август 2011 г., посочените бюджетни кредити за сектора на плодовете и зеленчуците и за сектора на отделените от производството преки помощи представляват гласуваните кредити за тези две схеми, които възлизат съответно на 491,1 млн. EUR и 36 324 млн. EUR, като се изключват гореспоменатите целеви приходи. След включването на предназначените за тези сектори целеви приходи общият размер на предвидените в бюджета за 2011 г. бюджетни кредити възлиза съответно на 991,1 млн. EUR за сектора на плодовете и зеленчуците и 37 071 млн. EUR за отделените от производството преки помощи.

Приходи от временните суми за преструктуриране (захарна промишленост)

Временните суми за преструктуриране в захарната промишленост се третират като целеви приходи за финансиране на помощта за преструктуриране на захарната промишленост и на други помощи, предвидени от Фонда за преструктуриране на захарната промишленост. За три пазарни години, а именно 2006—2007 г., 2007—2008 г. и 2008—2009 г., тези суми, отнасящи се за количествените квоти за захар, инулинов сироп и изоглюкоза, предоставени на операторите във всяка държава-членка, бяха внесени във Фонда. При изготвянето на бюджета за 2011 г. се очакваше сумата от 1 015 млн. EUR да бъде пренесена от бюджетната 2010 година към бюджетната 2011 година. Окончателният размер на целевите приходи, пренесени към Фонда за преструктуриране на захарната промишленост за 2011 г., възлиза на 1 044,8 млн. EUR.

Коментари относно временното изпълнение на бюджета на ЕФГЗ за 2011 г.

Плануваното изпълнение на бюджета за периода 16 октомври 2010 г. — 31 август 2011 г. е представено в приложение 1. То е съпоставено с профила на разходите, базиран на показателя, който беше установен съгласно разпоредбите на член 20 от Регламент (ЕО) № 1290/2005 на Съвета. По-долу следва кратък коментар на бюджетните статии, които показват най-значителните отклонения между действителното и очакваното ниво на изпълнение на бюджета за 2011 г.:

Пазарни мерки

Използваните бюджетни кредити за интервенции на селскостопанските пазари бяха със 166,0 млн. EUR по-високи от одобрените бюджетни кредити, определени съгласно равнището на показателя на 31 август 2011 г. Тази разлика се дължи най-вече на секторите на плодовете и зеленчуците, на хранителните програми, както и на говеждото и свинското месо. Същевременно други сектори като цяло показват непълно усвояване.

Зърнени култури (– 146,6 млн. EUR)

Непълното усвояване по тази бюджетна статия през 2011 г. е резултат на значителни продажби на зърнени култури от интервенция в периода декември 2010 г. — май 2011 г. В рамките на открити търгове Комисията продаде 2 551 000 тона ечемик и 88 000 тона пшеница на значително по-високи цени от тези, които бяха предвидени в бюджета за 2011 г. Тези цени допринасят за значителни ползи за бюджета за 2011 г. и се посочват в изпълнението на бюджета като отрицателни суми по същата бюджетна статия. Комисията счита, че тези печалби ще доведат до общо непълно усвояване на тази бюджетна статия в края на бюджетната 2011 година.

Възстановявания за продукти, които не са включени в приложение 1 (- 17,3 млн. EUR)

Непълното усвояване по тази бюджетна статия, съгласно нивото на показателя, се дължи на по-ниски плащания за сертификатите за износ на захарни и млечни продукти от първоначално предвидените в бюджета.

Хранителни програми (+ 22,4 млн. EUR)

По-бързото усвояване на бюджетните кредити се дължи главно на по-високите от обичайното суми, изплатени през 2011 г., в сравнение с плановете за предходните години, и на промените в приложимите правила за организацията на разпределението на помощите през 2011 г., в сравнение с предходната година. Тези промени не се отчитат от показателя. През 2011 г. крайният срок за изтегляне на 70 % от разпределените на всяка държава-членка запаси е бил преместен по-рано — от месец юни към месец май. Освен това изглежда, че, предвид по-ниските суми, предвиждани понастоящем в плана за 2012 г., държавите-членки възнамеряват да изпълнят изцяло плана за 2011 година. Същевременно, на този етап Комисията смята, че по-бързото усвояване по плана за 2011 г. няма да доведе до много голямо надхвърляне на предвидените бюджетни кредити, ако въобще има такова.

Влакнодайни растения (+ 5,9 млн. EUR)

По-бързото усвояване на кредитите по тази бюджетна статия се дължи на мерките за преструктуриране в сектора на памука, които бяха предприети за първи път през 2010 г., когато всички плащания бяха извършени през октомври. После това послужи за основа за установяване на показателя за 2011 г. През 2011 г. обаче държавите-членки декларират разходите по тази статия още от началото на годината, поради което понастоящем се наблюдава преизпълнение на бюджетните кредити. Тази тенденция на усвояването обаче не поражда риск от надхвърляне на бюджетните кредити, тъй като те се базират на количествените и финансови тавани, залегнали в нормативните документи за тези мерки.

Плодове и зеленчуци (312,7 млн. EUR над гласуваните бюджетни кредити)

Тази степен на усвояване се дължи на разходите за оперативните фондове за организации на производители, които се финансират както от одобрените бюджетни кредити, така и от целевите приходи, предназначени за тази схема в бюджета за 2011 г. (Бележка: за повече информация вж. точка 2 по-горе). Настоящата степен на усвояване се дължи на прилагането на показателя за периода до 31 август 2011 г. към одобрените бюджетни кредити, които не включват целевите приходи, предназначени за този сектор.

Към настоящия момент Комисията смята, че общият размер на наличните бюджетни кредити за посочения сектор ще е достатъчен за покриване на очакваните разходи на държавите-членки за 2011 г.

За улеснение на читателите от 2010 г. Комисията въведе бележка под линия * към таблицата от приложението с предварителните данни за усвояването. В тази бележка под линия се пояснява какво би било положението, ако показателят към 31 август 2011 г. беше приложен към общия размер на бюджетните кредити, които се очаква да бъдат налични за финансиране на посочения сектор. Както бе споменато в точка 2 по-горе, общият размер на очакваните налични средства за този сектор включва гласуваните бюджетни кредити в размер на 491,1 млн. EUR и целевите приходи за сектора, които се очаква да достигнат 500 млн. EUR. Следователно, ако показателят беше приложен спрямо общия размер на очакваните налични средства за сектора (991,1 млн. EUR), щеше да бъде отчетено непълно усвояване на кредити в размер на – 70,2 млн. EUR.

Това неусвояване е свързано с оперативните фондове за организации на производители, които имат малко по-бавен ритъм на плащания, отколкото в предишните години и със схемата за предлагане на плодове в училищата, която, поради това че мярката е нова, все още не следва установен модел на изпълнение. Същевременно следва да се отбележи, че част от извънредните мерки за подпомагане на сектора на плодовете и зеленчуците, приети от Комисията след кризата с бактерията E. coli, ще се финансират с оперативните фондове за организациите на производители, а останалата част от тази помощ — по друга бюджетна позиция в рамките на същата статия. Разходите по тези мерки се очаква да бъдат около 227 млн. EUR и по настоящи оценки държавите-членки ще декларират разходи в размер на 215 млн. EUR до края на бюджетната 2011 година. За периода, разглеждан в настоящия доклад, държавите-членки са декларирали само 10 % от разходите, свързани със споменатата криза.

Освен това изплащането на помощи за предварително признаване на групи производители продължава да нараства при сравнение с последните 3 години. Значително надхвърляне по този ред се предвижда в края на бюджетната 2011 година.

На базата на всички гореспоменати фактори се очаква, че окончателните разходи, които ще се декларират за този сектор, ще надхвърлят съответните налични бюджетни кредити и ще бъдат покрити с прехвърляне на бюджетни кредити от други бюджетни редове.

Насърчаване (–9,4 млн. EUR)

В сравнение с нивото на усвояване, посочено от показателя на 31 август 2011 г., се наблюдава забавено усвояване. На основание на съобщеното от държавите-членки Комисията смята, че този ритъм на плащания до голяма степен ще се запази до края на бюджетната година, което ще доведе до непълно усвояване на кредитите по тази статия.

Мляко и млечни продукти (- 61,8 млн. EUR)

В сравнение с нивото на усвояване, посочено от показателя на 31 август 2011 г., се наблюдава забавено усвояване. То е свързано основно със схемата за предлагане на мляко в училищата, чиито бюджетни кредити бяха увеличени с 10 млн. EUR в хода на преговорите за бюджета за 2011 г. спрямо първоначално заявените от Комисията потребности. Това увеличение на бюджета не е било последвано от увеличение при усвояването от страна на държавите-членки.

Освен това продажбите на обезмаслено мляко на прах (ОМП) при интервенция, в периода декември 2010 г. — март 2011 г., са били извършени на ценови равнища, по-високи от първоначално предвидените в бюджета за 2011 г., което е довело до ползи за бюджета за 2011 г. Тези печалби се отразяват в изпълнението на бюджета като отрицателни суми по същата бюджетна статия. На този етап Комисията смята, че тези печалби ще доведат до общо непълно усвояване на кредитите по тази бюджетна статия до края на бюджетната 2011 година.

Говеждо и телешко месо (+ 19,7 млн. EUR)

По-бързото усвояване на бюджетните кредити по тази статия спрямо равнището на показателя е в резултат на по-големите от очакваното количества, изнесени с възстановяване през периода след 16 октомври 2010 г. През т.нар. година „СТО“ 2010/2011 износът към този пазар нарасна значително поради отварянето за ЕС на турския пазар за месни продукти. Тази година Комисията издаде сертификати за износ на количества, по-високи от прогнозираните в бюджета за 2011 г. Комисията смята, че по тази бюджетна статия ще е налице общо надхвърляне до края на бюджетната 2011 година, което ще трябва да бъде покрито с прехвърляне на бюджетни кредити от други бюджетни редове.

Свинско месо, яйца и домашни птици (+ 53,9 млн. EUR)

По-бързото усвояване на бюджетните кредити по тази бюджетна статия, в сравнение с нивото на показателя, се дължи на по-големите от очакваните количества птици, изнесени с възстановявания.

Освен това на този етап Комисията очаква да изплати през 2011 г. около 50 млн. EUR по мярката за частно складиране на свинско месо (въведена през януари 2011 г.), за което в бюджета за 2011 г. не са предвидени бюджетни кредити. Комисията очаква, че тези фактори ще доведат до надхвърляне на кредитите по тази бюджетна статия, което ще трябва да бъде покрито с прехвърляне на бюджетни кредити от други бюджетни редове.

Преки помощи

Усвоените бюджетни кредити за преки помощи бяха с 391,2 млн. EUR повече в сравнение с равнището, предвидено от показателя към 31 август 2011 г.

Отделени от производството преки помощи (509,0 млн. EUR над гласуваните бюджетни кредити)

Общият размер на наличните бюджетни кредити за нуждите на този сектор възлиза на 37 071 млн. EUR, като те включват одобрените бюджетни кредити в размер от 36 324 млн. EUR и целевите приходи в размер на 747 млн. EUR, предназначени за схемата за единно плащане. (Бележка: за повече информация вж. точка 2 по-горе).

Схемата за единно плащане (СЕП) показва надхвърляне на нивото на показателя, което се дължи на техническия ефект на прилагането му към нивото на гласуваните бюджетни кредити, които не включват целевите приходи. За улеснение на читателите от 2010 г. Комисията въведе бележка под линия * към таблицата от приложението с предварителните данни за усвояването. В тази бележка под линия се пояснява какво би било положението, ако показателят към 31 август 2011 г. беше приложен към общия размер на очакваните налични бюджетни кредити за финансиране на посочения сектор. Следователно, прилагането на показателя спрямо общия размер на очакваните налични средства за сектора — 37 071 млн. EUR — щеше да доведе до отчитане на непълно усвояване на бюджетни кредити в размер на -237,2 млн. EUR (или 0,6 %).

На този етап Комисията очаква, че бюджетът за отделените от производството преки помощи няма да бъде усвоен към края на бюджетната година, тъй като държавите-членки декларират по-ниски разходи по мерки за отделено от производството специфично подпомагане по член 68 в сравнение с първоначално предвидените в бюджета за 2011 г. По отношение на СЕП обаче се очаква — въз основа на прогнозите на държавите-членки – почти пълно усвояване до края на бюджетната година.

Други преки помощи (– 118,3 млн. EUR)

Този сектор показва неусвояване към 31 август 2011 г. в сравнение със съответното ниво на показателя. Държавите-членки декларират разходи по мерките за обвързано с производството специфично подпомагане по член 68, за премиите за крави с бозаещи телета и за плащанията за производителите на картофи за нишесте, които са по-ниски от първоначално предвидените в бюджета за 2011 г. На този етап Комисията очаква, че за бюджетните кредити за този сектор ще бъде отчетено непълно усвояване в края на бюджетната година.

Други разходи

Счетоводно уравняване на сметките от предходни години (+ 321,0 млн. EUR)

Настоящата степен на усвояване се дължи на сравнението на вече извършените корекции по отношение на счетоводното уравняване на сметките с равнището на съответния показател към 31 август 2011 г.

Трябва да се посочи, че в писмото си за внасяне на корекции за 2011 г. Комисията предложи корекции в размер на –72 млн. EUR. Окончателната сума за счетоводно уравняване, договорена в хода на преговорите по бюджета за 2011 г., възлиза на – 272 млн. EUR.

Към настоящия момент Комисията смята, че очакваните корекции вследствие решенията ѝ относно счетоводното уравняване (всички те вече приети) и вследствие неспазването на крайните срокове за изплащане на помощи от страна на държавите-членки, не биха били достатъчни за покриване на договорения в хода на преговорите по бюджета отрицателен разход от –272 млн. EUR. Всъщност, в резултат на тези корекции, Комисията ще трябва да възстанови, т.е. да направи положителни корекции в полза на държавите-членки, нетна сума от около 64 млн. EUR. Освен това, по силата на решения за уравняване с оглед на съответствието, приети от Комисията през 2011 г., се налагат положителни корекции в полза на държавите-членки от приблизително 4 млн. EUR.

Следователно Комисията ще трябва да намери положителни бюджетни кредити, които не са необходими за други бюджетни позиции на ЕФГЗ, възлизащи на около 335 млн. EUR, за да приключи тази бюджетна позиция през 2011 г.

Безопасност на храните и фуражите, здраве на животните и хуманно отношение към тях, растителна защита (- 32,1 млн. EUR)

Очаква се кредитите по тази бюджетна статия да не бъдат напълно усвоени, тъй като разходите за ваксиниране на животните срещу болестта „син език“ се оказаха по-ниски от предвидените, след като появата на това заболяване намаля значително в резултат на успешните кампании за ваксиниране в последно време. Освен това част от средствата, предвидени в бюджета за закупуване на спешни ваксини за опазване здравето на животните, няма да бъде усвоена, тъй като няма по-значителни нови огнища на болести по животните.

Усвояване на целевите приходи, предназначени за ЕФГЗ

Таблицата в приложението показва, че наличните към 31 август 2011 г. целеви приходи са възлизали на 1 601,1 млн. EUR. По-специално:

- Приходите от финансови корекции въз основа на решения за уравняване с оглед на съответствието възлизат на 513,4 млн. EUR. Същевременно тези приходи ще бъдат евентуално намалени с около 46,1 млн. EUR след решението на Комисията за поправка в решение за уравняване с оглед на съответствието от 2010 г.;

- приходите от нередности възлизаха на приблизително 160,9 млн. EUR, което значително надвишава първоначалното предвиждане от 88 млн. EUR, и

- към настоящия момент по-голямата част от приходите от налога в сектора на млякото и млечните продукти е събрана и размерът ѝ възлиза на приблизително 21,7 млн. EUR, което леко надвишава първоначалното предвиждане от 19 млн. EUR;

- накрая, вместо първоначалните оценки за 540 млн. EUR, сумата на целевите приходи, окончателно пренесени от 2010 г. в 2011 г., възлезе на 905,1 млн. EUR.

Към настоящия момент Комисията смята, че допълнителни, но незначителни суми от целеви приходи предстои да бъдат събрани от нередности.

Усвояване на приходите от временните суми за преструктуриране (захарна промишленост)

В съответствие с нормативните документи считано от ноември 2009 г. от държавите-членки не са събирани нови суми за временно преструктуриране. Следователно общите налични целеви приходи за Фонда за преструктуриране на захарната промишленост са равни на сумите, пренесени от бюджетната 2010 г., които възлизат на 1 044,8 млн. EUR (повече от заложените 1 015 млн. EUR в бюджета за 2011 г. поради по-малки от очакваните плащания в края на 2010 г.).

Усвояване на Фонда за преструктуриране на захарната промишленост

Към края на август 2011 г. държавите-членки са изплатили 109,1 млн. EUR за помощи за мерки за преструктуриране, помощи за диверсификация и помощи за рафиниране на захар. Въз основа на декларираното от държавите-членки за септември се очакват още значителни плащания от приблизително 60 млн. EUR.

Заключения

Съгласно предварителните данни за усвояването на бюджетни кредити на ЕФГЗ за 2011 г. за периода до 31 август 2011 г. месечните възстановявания в полза на държавите-членки са надвишили с 837,8 млн. EUR профила за бюджетно усвояване, създаден въз основа на показателя. Понастоящем са на разположение целеви приходи в размер на 1 601,1 млн. EUR, включително целевите приходи, пренесени от предходната година. Въпреки това, целевите приходи, събрани през 2011 г., ще бъдат намалени с корекцията, посочена в точка 5 по-горе. Към настоящия момент размерът на целевите приходи, които евентуално ще бъдат на разположение, ще бъде използван за покриване на потребностите от финансиране в сектора на плодовете и зеленчуците, сектора на свинското месо и за счетоводните корекции и корекциите, свързани с уравняването с оглед на съответствието, които са най-важните сектори с нужда от допълнително финансиране през 2011 г. Ако след финансирането на горепосочените потребности останат неизползвани целеви приходи, те ще бъдат прехвърлени в 2012 г., за да покрият финансовите нужди от тази 2012 година.

ПРИЛОЖЕНИЕ 1 Предварителни данни за усвояването на бюджетни кредити на ЕФГЗ до 31.8.2011 г.

[pic]

[1] ОВ L 209, 11.8.2005 г., стр. 1.

[2] Първо се усвояват пренесените целеви приходи, а след това и гласуваните от бюджетния орган кредити или генерираните през годината целеви приходи (член 10 от Финансовия регламент).